《玉井峰会一堂五首 其一》
元代·尹廷高

数间茅屋万山巅，天赐闲人地自偏。门外远峰衔落日，檐前古木卧苍烟。

葛衣草食从吾志，纸帐蒲团了夙缘。偶向空城裁翠柏，莫将境会赵州禅。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。